DA Den Europæiske Unions Tidende C 79/3

BESTEMMELSER OM SIKKERHEDEN I EUROPA-PARLAMENTET

Præsidiets afgørelse

af 15. januar 2018

(2018/C 79/04)

Indhold

KAPITEL 1 ALMINDELIGE BESTEMMELSER 5

Artikel 1 Definitioner 5

Artikel 2 Formål 6

Artikel 3 Anvendelsesområde 6

Artikel 4 Medlemmernes kontorer 6

Artikel 5 Principper 7

Artikel 6 Organisation 7

Artikel 7 Opgaverne for Generaldirektoratet for Sikkerhed 7

Artikel 8 Bemyndigede medarbejdere 8

Artikel 9 Udførelsen af GD SAFE-medarbejdernes opgaver 8

Artikel 10 Pligt til efterlevelse og samarbejde 8

Artikel 11 Uddelegering af opgaver til en kontraktpart 9

KAPITEL 2 BEREDSKAB 9

Artikel 12 Beredskabsniveauer 9

Artikel 13 Afgørelsen om beredskabsniveau 9

Artikel 14 Meddelelse om beredskabsniveauet 10

KAPITEL 3 FOREBYGGELSE AF SIKKERHEDSHÆNDELSER 10

Artikel 15 Risikovurdering 10

Artikel 16 Adgangskontrol 10

Artikel 17 Personbeskyttelse 10

KAPITEL 4 REAKTION PÅ SIKKERHEDSHÆNDELSER 11

Artikel 18 Mistanke om en sikkerhedshændelse 11

Artikel 19 Forekomsten af en sikkerhedshændelse 11

Artikel 20 Rapport om sikkerhedshændelsen 11

KAPITEL 5 TJENESTEVÅBEN 11

Artikel 21 Almindelige principper 11

Artikel 22 Tilladelse til at bære tjenestevåben 12

Artikel 23 Ibrugtagning og anvendelse af tjenestevåben 12

Artikel 24 Tilstedeværelsen af bevæbnede eksterne sikkerhedsagenter i Parlamentets lokaler 12

Artikel 25 Konsekvenserne af at trække eller anvende et tjenestevåben — Indberetning og bistand 12

KAPITEL 6 HÅNDHÆVELSE 12

Artikel 26 Håndhævelse af efterlevelse af sikkerhedsforanstaltninger 12

KAPITEL 7 SIKKERHEDSUNDERSØGELSER OG SUPPLERENDE UNDERSØGELSER 13

Artikel 27 Sikkerhedsundersøgelser 13

Artikel 28 Supplerende undersøgelser 13

Artikel 29 Efterforskning i forbindelse med supplerende undersøgelser 14

KAPITEL 8 AFSLUTTENDE BESTEMMELSER 15

Artikel 30 Forbindelserne med værtsmedlemsstater og tredjelande, nationale myndigheder, andre EU-institutioner og internationale organer 15

Artikel 31 Klageordning for Europa-Parlamentets medlemmer 15

Artikel 32 Gennemførelsesbestemmelser 15

Artikel 33 Ophævelse 15

Artikel 34 Ikrafttrædelse og offentliggørelse 15

EUROPA-PARLAMENTETS PRÆSIDIUM HAR —

under henvisning til traktaten om Den Europæiske Unions funktionsmåde, særlig artikel 232,

under henvisning til protokol nr. 7 vedrørende Den Europæiske Unions privilegier og immuniteter, der er bilagt traktaterne, særlig artikel 1 og 18,

under henvisning til Europa-Parlamentets forretningsorden, særlig artikel 25, stk. 2,

ud fra følgende betragtninger:

(1) Parlamentets sikkerhedsmål tilsigter et velfungerende Parlament gennem opretholdelse af ro og orden og skabelse af et trygt og sikkert miljø i Parlamentets lokaler og et tilstrækkeligt niveau for fysisk beskyttelse af personer, bygninger og aktiver mod trusler.

(2) Parlamentet bør tilstræbe et passende sikkerhedsbeskyttelsesniveau for personer, bygninger og aktiver, der sikrer den rigtige balance mellem sikkerhed og tilgængelighed.

(3) Sikkerhed og sikring i Parlamentet bør bygge på principperne om lovlighed, forholdsmæssighed, ansvarlighed og effektivitet.

(4) Der bør tages hensyn til sikkerhed og sikring i forbindelse med formuleringen og gennemførelsen af alle Parlamentets politikker.

(5) Parlamentets omsorgspligt omfatter rettidig omhu ved at træffe alle rimelige foranstaltninger til gennemførelse af sikkerhedstiltag for at forhindre rimeligt forudseelig skade på de i artikel 3, stk. 2, omhandlede personer, Parlamentets lokaler og dets fysiske aktiver.

(6) Europa-Parlamentet har indgået aftaler med regeringerne i Belgien, Luxembourg og Frankrig, hvori det bekræftes, at Parlamentet er ansvarlig for sikkerheden i sine lokaler.

(7) Parlamentet har undertegnet et aftalememorandum med den belgiske regering om sikkerhedskontrol og vil muligvis undertegne lignende aftaler med andre medlemsstater.

(8) Den nuværende praksis i EU-institutionerne, medlemsstaterne og andre internationale organisationer har vist, at en ordning med forskellige beredskabsniveauer er det mest effektive middel til at sikre, at der træffes hensigtsmæssige og forholdsmæssige sikkerhedsforanstaltninger som reaktion på en vurderet risiko. Det er nødvendigt at revidere og forenkle beredskabsordningen i Parlamentet, der blev indført ved Præsidiets afgørelse af 16. december 2002, for at gøre den mere fleksibel og effektiv til at reagere på sikkerhedstrusler.

(9) Det bør være muligt for værtsmedlemsstaterne og tredjelande at give Parlamentet tilladelse til at stille væbnet personbeskyttelse til rådighed for formanden under hans tilstedeværelse på deres område, og til at opbevare skydevåben til beskyttelse af personer i dets egne lokaler.

(10) Spørgsmål om adgangskort er omfattet af en særskilt afgørelse, som Præsidiet vedtog i medfør af forretningsordenens artikel 116a, stk. 1.

(11) I forbindelse med gennemførelsen af denne afgørelse bør Parlamentet sikre beskyttelse af privatlivets fred og af personoplysninger i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (1).

TRUFFET FØLGENDE AFGØRELSE:

KAPITEL 1

ALMINDELIGE BESTEMMELSER

Artikel 1

Definitioner

I denne afgørelse forstås ved:

1) »sikkerhed«: beskyttelse af personers, bygningers eller aktivers fysiske integritet;

2) »sikkerhedshændelse«: enhver aktuel eller umiddelbart forestående trussel mod sikkerheden, herunder voldelige handlinger, vandalisme, sabotage tyveri eller andre strafbare handlinger, men undtaget tilfælde af force majeure;

3) »sikkerhedstrussel«: en begivenhed eller en person, der rimeligvis kan forventes at have negative konsekvenser for sikkerheden, hvis ikke der reageres eller udøves kontrol;

4) »alvorlig sikkerhedshændelse«: en sikkerhedshændelse, der rimeligvis kan forventes at føre til tab af liv, alvorlige kvæstelser eller skader, betydelig skade på Parlamentets ejendom eller forstyrrelse af Parlamentets væsentligste operationelle kapacitet;

5) »ro og orden«: en situation, der giver mulighed for en smidig afvikling af Parlamentets virksomhed, for respekt for Parlamentets værdighed, for opretholdelsen af sikkerheden i Parlamentets lokaler og for, at Parlamentets udstyr fungerer;

6) »trussel mod ro og orden«: en begivenhed eller en person, der rimeligvis kan forventes at have negative konsekvenser for ro og orden i Parlamentet, hvis ikke der reageres eller udøves kontrol;

7) »sikring«: forebyggelse af og indsats i forbindelse med ulykker, brandsikring og indsats i forbindelse med brand samt førstehjælp og evakuering af bygninger;

8) »hastende«: nødvendigheden af en hurtig indsats, når der opstår en sikkerhedshændelse;

9) »sikkerhedsrisiko«: kombinationen af de mulige konsekvenser af en sikkerhedstrussel og den dermed forbundne sandsynlighed for, at den indtræffer;

10) »risikokontrol«: enhver sikkerhedsforanstaltning, som rimeligvis kan forventes effektivt at begrænse en sikkerhedsrisiko gennem forebyggelse, afbødning eller undgåelse af en sikkerhedshændelse;

11) »risikoforebyggelse«: sikkerhedsforanstaltninger, som rimeligvis kan forventes at mindske sandsynligheden for en sikkerhedshændelse;

12) »afbødning af risici«: sikkerhedsforanstaltninger, som rimeligvis kan forventes at mindske konsekvenserne af en sikkerhedshændelse;

13) »område med begrænset adgang«: et område, hvortil adgangen er begrænset ved hjælp af elektroniske kortlæsere, elektroniske låse eller andre anordninger;

14) »aktiver«: al løsøre i Parlamentets lokaler;

15) »lokaler«: alle Parlamentets fysiske anlæg, herunder bygninger, kontorer, lokaler og andre områder samt lokaler, der huser kommunikations- og informationssystemer, hvor Parlamentet udfører permanent eller midlertidig virksomhed;

16) »beredskabsniveau« et sæt sikkerhedsforanstaltninger, der sikrer et bestemt beskyttelsesniveau svarende til sikkerhedstruslen;

17) »standardsikkerhedsforanstaltninger«: et sæt sikkerhedsforanstaltninger, der finder anvendelse på hvert beredskabsniveau, og som er harmoniseret med tilsvarende sikkerhedsforanstaltninger, der gælder i de øvrige EU-institutioner på samme beredskabsniveau;

18) »fakultative sikkerhedsforanstaltninger«: en række yderligere foranstaltninger, som Parlamentet kan vedtage for hver beredskabsniveau for mere effektivt og fleksibelt at kunne reagere på de identificerede risici for Parlamentet.

Artikel 2

Formål

Formålet med denne afgørelse er:

— at fastlægge de retlige rammer for sikkerheden i Parlamentet, herunder de grundlæggende principper, der finder anvendelse på sikkerhedsområdet;

— at fastlægge de retlige rammer for sikringen i Parlamentet; og

— at fastlægge organisationen og ansvarsfordelingen i forbindelse med sikkerheden i Parlamentet og opgaverne for Parlamentets sikkerhedstjenestegrene.

Artikel 3

Anvendelsesområde

1. Denne afgørelse finder anvendelse i alle Parlamentets lokaler både inden for og uden for Unionen. Når Parlamentet deler lokaler med andre EU-institutioner, -organer, -kontorer og -agenturer, gennemføres denne afgørelse i samråd med Unionens andre berørte institutioner, organer, kontorer og agenturer.

2. Uden at det berører eventuelle særlige bestemmelser for visse medarbejdergrupper, finder denne afgørelse anvendelse på medlemmerne, Parlamentets medarbejdere, tjenesteydere og deres personale, praktikanter og andre personer med adgang til Europa-Parlamentets lokaler.

3. Uden at dette berører national lovgivning, finder denne afgørelse anvendelse uden for Parlamentets lokaler på medarbejdere, der er ansvarlige for personbeskyttelsen af Parlamentets formand, i forbindelse med denne beskyttelse.

4. Afgørelsen finder ikke anvendelse i forbindelse med cybersikkerhed.

5. Afgørelsen finder ikke anvendelse på behandling og beskyttelse af fortrolige oplysninger med undtagelse af proceduren for sikkerhedsgodkendelse og undersøgelser af eventuelle brud på fortrolighed.

6. Afgørelsen finder ikke anvendelse på »Business Continuity Management« (forvaltning af driftskontinuitet) som godkendt af Præsidiet den 9. maj 2016.

7. Afgørelsen finder ikke anvendelse på medlemmernes eller parlamentsmedarbejdernes sikkerhed under officielle rejser med undtagelse af Parlamentets formand.

8. Afgørelsen finder ikke anvendelse på bestemmelser om adgangskort, jf. forretningsordenens artikel 116a.

Artikel 4

Medlemmernes kontorer

Adgang for Generaldirektoratet for Sikkerhed og Beskyttelse (GD SAFE) til et kontor, som er tildelt et medlem, er begrænset til forebyggelse af og indsats i forbindelse med sikkerhedshændelser, jf. denne afgørelses artikel 18, 19 og 27-29.

Artikel 5

Principper

1. Gennemførelsen af denne afgørelse sker i overensstemmelse med traktaterne, navnlig med chartret om grundlæggende rettigheder og protokol nr. 7 om Den Europæiske Unions privilegier og immuniteter og med de gældende bestemmelser i nationalret.

2. Foranstaltninger, der træffes i medfør af denne afgørelse, berører ikke medlemsstaternes retshåndhævende myndigheders beføjelser, Parlamentets forretningsorden, statutten for Europa-Parlamentets medlemmer og artikel 86 i og bilag IX til tjenestemandsvedtægten.

3. Medmindre denne afgørelse indeholder særlige bestemmelser, anvender Parlamentet i sine lokaler og i sine bygninger de forskrifter for sikring, navnlig for brandsikring, der gælder i den medlemsstat, hvor de er beliggende.

4. Sikkerhed og sikring i Parlamentet bygger på principperne om lovlighed, forholdsmæssighed, ansvarlighed og effektivitet.

5. Princippet om lovlighed indebærer en nøje overholdelse af de juridiske rammer i forbindelse med gennemførelsen af denne afgørelse og en nøje af de retlige krav.

6. Enhver sikkerhedsforanstaltning over for en fysisk person træffes åbenlyst, medmindre dette rimeligvis kan forventes at begrænse dets virkning. Genstanden for en sikkerhedsforanstaltning skal underrettes på forhånd om årsagen til og de forventede konsekvenser af foranstaltningen, medmindre det rimeligvis kan antages, at fremlæggelsen af sådanne oplysninger vil mindske virkningen af foranstaltningen. I så fald underrettes genstanden for sikkerhedsforanstaltningen, når risikoen for at mindske virkningen af sikkerhedsforanstaltningen er ophørt.

7. Udøvelsen af sikkerhedstjenestegrenenes beføjelser samt omfanget af de enkelte indgreb i form af en sikkerhedsforanstaltning skal stå i et rimeligt forhold til sikkerhedsrisikoen.

Artikel 6

Organisation

1. I medfør at artikel 22, stk. 5, i Parlamentets forretningsorden er formanden den ansvarlige myndighed for sikkerheden i Parlamentet.

2. GD SAFE sikrer under generalsekretærens myndighed sikkerhed og sikring i Parlamentets lokaler i overensstemmelse med denne afgørelse. Generalsekretæren kan udstede instrukser til generaldirektøren for sikkerhed for at sikre sikkerhed og sikring.

3. Formanden kan overdrage gennemførelsen af sine instrukser med henblik på genskabelse af sikkerhed, ro og orden i Parlamentets lokaler i en bestemt situation til medarbejdere.

4. Såfremt et medlem forstyrrer afviklingen af et plenarmøder, kan generalsekretæren anmode GD SAFE om bistand, når der vedtages foranstaltninger i medfør af forretningsordenens artikel 165, stk. 3.

5. GD SAFE støttes i sit arbejde af Styringsudvalget for Sikkerhedsforvaltning.

Artikel 7

Opgaverne for Generaldirektoratet for Sikkerhed

1. GD SAFE

— sikrer et passende niveau for sikkerhed, sikring og ro og orden samt beskyttelse af personer, bygninger og aktiver gennem forebyggelse af og indsats i forbindelse med sikkerheds- og sikringshændelser i Parlamentets lokaler;

— anvender en konsekvent og integreret tilgang, der giver et passende beskyttelsesniveau for personer, bygninger og aktiver i overensstemmelse med identificerede risici;

— fremmer og styrker en sikkerhedskultur i Parlamentet, sikrer en effektiv sikkerhed, forbedrer Parlamentets sikkerhedsforvaltning, styrker yderligere netværk og samarbejde med relevante myndigheder på EU-plan, nationalt og internationalt plan, og forbedrer overvågningen af og kontrollen med sikkerhedsforanstaltninger;

— tilrettelægger personbeskyttelsen af Parlamentets formand;

— udvikler en omfattende risikovurderingsmetode, foretager analyser og risikovurderinger og retter henstillinger til generalsekretæren om de nødvendige tiltag for at forhindre eller afbøde risici, der er forbundet med identificerede sikkerhedshændelser eller -trusler, og overvåger gennemførelsen af disse tiltag;

— medvirker ved bestilling og vurdering af sikkerhedsudstyr eller arkitekttegninger, der vedrører sikkerhed. Den endelige godkendelse af sådant udstyr og sådanne tegninger forudsætter forudgående høring af GD SAFE.

2. I de tilfælde, hvor sikkerheden i Europa-Parlamentets forbindelseskontorer henhører under eller forvaltes af andre EU-institutioner, -organer, -kontorer eller -agenturer, kontrollerer GD SAFE, at den leverede sikkerhed mindst svarer sikkerheden i Parlamentet.

3. GD SAFE fungerer som kontaktpunkt vedrørende baggrundssikkerhedskontrol og sikkerhedsgodkendelse af medlemmer efter anmodning fra dem og af berørt personale, idet det sikrer den nødvendige kommunikation med de kompetente nationale myndigheder, udveksler oplysninger med andre EU-institutioner og gennemfører den interne procedure for behandling af anmodninger. Disse procedurer skal være i overensstemmelse med de relevante bilaterale aftaler, der er indgået mellem Parlamentet og medlemsstaternes sikkerhedsmyndigheder, og interinstitutionelle aftaler mellem Parlamentet og andre EU-institutioner.

4. GD SAFE rådgiver generalsekretæren om det passende beredskabsniveau til forebyggelse eller afværgelse af trusler og hændelser, som påvirker Parlamentets sikkerhed, og om de foranstaltninger, der er nødvendige for at kontrollere sådanne situationer.

5. GD SAFE foreslår en strategi for sikring til generalsekretæren.

Artikel 8

Bemyndigede medarbejdere

1. Kun medarbejdere, som hver især er blevet bemyndiget af generalsekretæren, der delegerer denne beføjelse til generaldirektøren for sikkerhed, kan i overensstemmelse med deres særlige opgaver og i den periode, som de udfører sådanne opgaver, pålægges én eller flere af følgende opgaver:

a) bære og anvende tjenestevåben;

b) foretage sikkerhedsundersøgelser;

c) foretage supplerende undersøgelser.

2. I forbindelse med bestemte situationer og inden for rammerne af denne afgørelse og gennemførelsesbestemmelserne kan generaldirektøren for sikkerhed udstede tjenesteinstrukser, som gælder for alle medarbejdere, der udfører særlige opgaver, og som opregner de autoriserede sikkerhedsforanstaltninger.

Artikel 9

Udførelsen af GD SAFE-medarbejdernes opgaver

1. Det er ikke nødvendigt for medarbejdere i GD SAFE at indhente individuelle ordrer fra deres overordnede med hensyn til valg af sikkerhedsforanstaltninger, hvis de er forhindret i at gøre det på grund af situationens hastende karakter, på betingelse af at sådanne foranstaltninger er omfattet af denne afgørelse.

2. Medarbejderne i GD SAFE kan ikke klandres for udførelsen af deres opgaver, medmindre de har handlet uden for deres beføjelser, deres tjenesteinstrukser eller i strid med gældende ret.

Artikel 10

Pligt til efterlevelse og samarbejde

1. Det er obligatorisk at overholde denne afgørelse og dens gennemførelsesbestemmelser samt de foranstaltninger, der er truffet af de bemyndigede medarbejdere i forbindelse med deres gennemførelse.

2. Alle medarbejdere herunder tjenesteydere og deres medarbejdere, samt praktikanter og også besøgende og gæster, skal på anmodning samarbejde med GD SAFE om udførelsen af dets opgaver.

3. Manglende efterfølgende af denne afgørelse, dens gennemførelsesbestemmelser samt de foranstaltninger, der er truffet i forbindelse med deres gennemførelse, kan give anledning til disciplinærsager i overensstemmelse med traktaterne, artikel 11 og 166 i Parlamentets forretningsorden, tjenestemandsvedtægten og til kontraktlige sanktioner eller retlige skridt i medfør af nationale retlige regler og forskrifter.

Artikel 11

Uddelegering af opgaver til en kontraktpart

Supplerende sikkerheds- og sikringsopgaver, som Parlamentet af juridiske, tekniske eller operationelle årsager ikke selv direkte kan påtage sig, kan uddelegeres til en tredjepart i overensstemmelse med Parlamentets interne bestemmelser og procedurer. Sådanne opgaver kan omfatte, men er ikke begrænset til, sweeping med specialiserede hunde, elektroniske sweeping, brandsikring, håndtering af farlige materialer og genstande, fjernelse af forladte eller farlige køretøjer og bistand fra eksternt sikkerhedspersonale til særlige arrangementer. Sådanne opgaver forbliver dog under Parlamentets eksklusive myndighed.

KAPITEL 2

BEREDSKAB

Artikel 12

Beredskabsniveauer

1. Beredskabsniveauerne identificeres gennem farvekoder. HVIDT svarer til det laveste trusselsniveau. GULT, ORANGE og RØDT svarer til stigende trusselsniveauer.

— Beredskabsniveau HVIDT finder anvendelse, når der ikke er identificeret nogen særlig trussel eller hændelse, som kan påvirke sikkerheden i Parlamentet;

— Beredskabsniveau GULT finder anvendelse, når trusler er identificeret eller der sker hændelser, der påvirker sikkerhed, og som kan have negativ konsekvenser for Parlamentet eller dets virksomhed;

— Beredskabsniveau ORANGE finder anvendelse, når trusler er identificeret eller der sker hændelser, der påvirker sikkerheden i Parlamentet, og som er rettet imod Parlamentet, dets virksomhed eller dets aktiviteter, selv om en konkret genstand, et konkret mål eller et konkret tidspunkt ikke er blevet identificeret;

— Beredskabsniveau RØDT finder anvendelse, når trusler om et umiddelbart angreb udstedes og er rettet specifikt mod Parlamentet eller dets virksomhed.

2. Før der vedtages gennemførelsesforanstaltninger i medfør af artikel 32, underretter generalsekretæren mundtligt Præsidiet om de påtænkte foranstaltninger.

Artikel 13

Afgørelsen om beredskabsniveau

1. Parlamentets formand, efter forslag fra generalsekretæren under hensyntagen til indstillingen fra GD SAFE:

a) fastlægger, efter samråd med de øvrige EU-institutioner med lokaler i den samme medlemsstat, andre relevante EU-organer og værtsmedlemsstaterne og tredjelande, beredskabsniveauerne og de arbejdssteder, hvor de finder anvendelse

b) fastlægger, hvilke fakultative sikkerhedsforanstaltninger der i givet fald skal træffes

c) underretter medlemmerne af Præsidiet om afgørelser, der træffes i medfør af denne artikel.

2. GD SAFE, under generalsekretærens myndighed:

a) gennemfører afgørelser om bredskabsniveauet i Parlamentets lokaler

b) træffer i hastende tilfælde de i stk. 1, litra a og b, omhandlede beslutninger. Generaldirektøren for sikkerhed underretter hurtigst muligt efter at have truffet sådanne foranstaltninger formanden og generalsekretæren om foranstaltningerne og begrundelserne for disse

c) fører løbende tilsyn med trusler og sikkerhedsrisici med henblik for at sikre det korrekte beredskabsniveau.

3. Lederne af Parlamentets forbindelseskontorer er ansvarlige for gennemførelsen af beredskabsniveauet i deres respektive forbindelseskontorer.

4. Lederne af Parlamentets forbindelseskontorer kan træffe yderligere sikkerhedsforanstaltninger i hastende tilfælde i overensstemmelse med denne afgørelse. Generalsekretæren og generaldirektøren for sikkerhed skal uden forsinkelse underrettes om sådanne foranstaltninger.

Artikel 14

Meddelelse om beredskabsniveauet

1. Beredskabsniveauet skal angives på offentligt tilgængelige områder ved hjælp af en farvekode.

2. I tilfælde af ændringer i beredskabsniveauet underretter formanden medlemmerne og Parlamentets medarbejdere om de foranstaltninger, som kan have indflydelse på Parlamentets aktiviteter. De øvrige EU-institutioner og de respektive nationale myndigheder underrettes ligeledes om de vedtagne foranstaltninger.

KAPITEL 3

FOREBYGGELSE AF SIKKERHEDSHÆNDELSER

Artikel 15

Risikovurdering

For at forebygge sikkerhedshændelser

— vurderer GD SAFE sikkerhedsrisikoen i forbindelse med udøvelsen af bestemte funktioner, som personalet i Parlamentets generalsekretariat udfører, og sikkerhedsrisikoen for personer i Parlamentets lokaler

— vurderer GD SAFE i samråd med de relevante generaldirektorater sikkerhedsrisikoen for Parlamentets lokaler og aktiver

— fremsætter GD SAFE forslag til generalsekretæren eller de berørte tjenestegrene om sikkerheden i forbindelse med arrangementer i og omkring Parlamentets lokaler.

Artikel 16

Adgangskontrol

1. For at forhindre sikkerhedshændelser kan GD SAFE foretage sikkerhedskontrol af alle personer, herunder medlemmer, varer og aktiver, før de får adgang til, og mens de befinder sig i, Parlamentets lokaler, herunder særligt:

— kontrol af identiteten for alle personer, der ønsker at få adgang til eller allerede befinder sig i Parlamentet

— baggrundsundersøgelse af personer, der ikke er medlemmer af eller ansat i Parlamentet, før de får adgang til Parlamentets lokaler, for at fastslå, om de udgør en sikkerhedstrussel. Med henblik herpå kan GD SAFE under overholdelse af gældende lovgivning om beskyttelse af personoplysninger anvende alle informationskilder, som Parlamentet har adgang til, idet der skal tages hensyn til troværdigheden af sådanne kilder, og få adgang til alle relevante oplysninger, som Parlamentet ligger inde med om de pågældende personer

— visuel og teknisk inspektion ved Parlamentets indgangsdøre af personer, køretøjer, udstyr og varer. En sådan inspektion kan omfatter personlig bagage og postforsendelser

— drift af et kontrolsystem for adgang til Parlamentets lokaler for personer og køretøjer

— registrering af personers, køretøjers, varer og udstyrs indgang til og udgang fra Parlamentets lokaler og Parlamentets begrænsede områder

— forhindring af, at ikke-autoriserede personer, køretøjer og varer får adgang til Parlamentets lokaler.

2. I tilfælde af manglende efterlevelse af de i stk. 1, omhandlede foranstaltninger kan der nægtes adgang til Parlamentets lokaler.

Artikel 17

Personbeskyttelse

GD SAFE træffer hensigtsmæssige operationelle foranstaltninger til sikring af personbeskyttelsen af Parlamentets formand i samarbejde med formandens kabinet og Parlamentets protokoltjeneste og i samråd med myndighederne i værtsmedlemsstaten eller det berørte tredjeland. På grundlag af en risikovurdering fra GD SAFE kan formanden bestemme, at andre personer, herunder medlemmer, får stillet personbeskyttelse til rådighed i Parlamentets lokaler.

KAPITEL 4

REAKTION PÅ SIKKERHEDSHÆNDELSER

Artikel 18

Mistanke om en sikkerhedshændelse

1. I tilfælde af begrundet mistanke om en sikkerhedshændelse træffer GD SAFE alle nødvendige foranstaltninger med henblik på verifikation. I tilfælde af begrundet mistanke om en alvorlig sikkerhedshændelse underretter generaldirektøren for sikkerhed og beskyttelse øjeblikkeligt generalsekretæren, som derefter særligt kan pålægge GD SAFE at inspicere Parlamentets bygninger og aktiver. Ved udførelse af denne opgave kan GD SAFE samarbejde med nationale myndigheder.

2. GD SAFE underretter straks generalsekretæren om de trufne foranstaltninger. Hvis medlemmer er berørte, underretter generalsekretæren formanden.

Artikel 19

Forekomsten af en sikkerhedshændelse

1. I tilfælde af en sikkerhedshændelse, træffer GD SAFE alle nødvendige foranstaltninger med henblik på effektivt at bringe hændelsen til ophør. Det kan i den forbindelse navnlig træffe foranstaltninger:

— over for en person, som udgør en trussel mod sikkerheden, ved at nægte vedkommende adgang til eller beordre vedkommende til at forlade Parlamentets lokaler og eskortere vedkommende ud af Parlamentets lokaler;

— over for genstande som udgør en trussel mod sikkerheden, herunder konfiskering, fjernelse, bortskaffelse og overdragelse af sådanne genstande til nationale myndigheder;

— som er nødvendige af hensyn til den øjeblikkelige beskyttelse af dem, der befinder sig i Parlamentets lokaler, særligt udstedelse af bindende ordrer til personerne i bygningerne. Når de bemyndigede medarbejdere har truffet sådanne foranstaltninger, underretter de straks deres overordnede og afventer yderligere instrukser;

— i form af inspektion af Parlamentets lokaler, herunder medlemmernes kontorer, hvis sådan inspektion er nødvendig for at forhindre, forsinke eller standse sikkerhedshændelsen.

2. GD SAFE træffer alle nødvendige foranstaltninger til at sikre bevismateriale i forbindelse med sikkerhedshændelser i Parlamentet, om nødvendigt i samarbejde med nationale myndigheder.

3. GD SAFE underretter straks generalsekretæren om de trufne foranstaltninger. Hvis medlemmer er berørt, underretter generalsekretæren formanden.

Artikel 20

Rapport om sikkerhedshændelsen

Efter en alvorlig sikkerhedshændelse eller en nødsituation udarbejder GD SAFE en rapport med et resumé af hændelsen. Rapporten fremsendes til generalsekretæren. Hvis et medlem er berørt, underretter generalsekretæren formanden.

KAPITEL 5

TJENESTEVÅBEN

Artikel 21

Almindelige principper

Ibrugtagning, bæring, opbevaring og anvendelse af tjenestevåben skal ske i overensstemmelse med denne afgørelse, dens gennemførelsesbestemmelser og de relevante bestemmelser i:

— den nationale lovgivning i værtsmedlemsstaten eller tredjelande, på hvis territorium Parlamentets har et arbejdssted eller andre lokaler

— al anden national lovgivning, der finder anvendelse i særlige tilfælde som f.eks. hvor sikkerhedspersonale ledsager formanden uden for værtsmedlemsstaten eller tredjelande

— folkeretten.

Artikel 22

Tilladelse til at bære tjenestevåben

Kun bemyndigede medarbejdere og medarbejdere med ekstraordinær bemyndigelse i medfør af artikel 24 kan bære og anvende tjenestevåben, mens de er i tjeneste. Med undtagelse af de i artikel 24 omhandlede tilfælde skal et tjenestevåben være udstedt af Parlamentet på et individuelt grundlag, og tjenestevåben kan ikke byttes mellem kolleger undtagen i nødsituationer.

Artikel 23

Ibrugtagning og anvendelse af tjenestevåben

Medarbejdere, som er bemyndiget til at bære og anvende et tjenestevåben, må kun anvende sådanne våben i selvforsvar eller til at beskytte andre mod en faktisk eller rimeligt formodet overhængende fare for liv eller alvorlig kvæstelse, eller for at forhindre, at der begås en alvorlig livstruende forbrydelse. Deres indsats skal stå i forhold til nødvendigheden af at forsvare sig selv og andre. Bemyndigede medarbejdere skal identificere sig som sådanne og give en klar advarsel om deres hensigt om at anvende deres tjenestevåben, medmindre noget sådant ville indebære en unødig risiko, ville risikere liv eller alvorlig kvæstelse for andre personer, eller klart ville være uhensigtsmæssigt eller meningsløst under omstændighederne relateret til hændelsen.

Artikel 24

Tilstedeværelsen af bevæbnede eksterne sikkerhedsagenter i Parlamentets lokaler

1. Stats- og regeringschefer og repræsentanter for Unionens institutioner og udpegede internationale organisationer (2) kan være ledsaget af to eksterne bevæbnede sikkerhedsagenter. Formanden kan efter forslag fra generalsekretæren og under hensyntagen til indstillingen fra GD SAFE tillade, at sådanne delegationer medtager yderligere bevæbnede eksterne sikkerhedsagenter og kan ligeledes give tilladelse til, at andre eksterne besøgende er ledsaget af væbnede sikkerhedsagenter.

2. Alle anmodninger om tilladelse til at anvende eksterne bevæbnede sikkerhedsagenter meddeles rettidigt og skriftligt til generaldirektøren for GD SAFE. Før enhver tilladt anvendelse underretter GD SAFE sådanne eksterne bevæbnede sikkerhedsagenter om de særlige betingelser for deres anvendelse og om reglerne for magtanvendelse.

3. Generalsekretæren underrettes om enhver tilstedeværelse af eksterne bevæbnede sikkerhedsagenter i Parlamentets lokaler

Artikel 25

Konsekvenserne af at trække eller anvende et tjenestevåbenIndberetning og bistand

1. Alle agenter, som trækker eller anvender et tjenestevåben, underretter straks generaldirektøren for sikkerhed og beskyttelse og udarbejder en skriftlig rapport om hændelsen. Generaldirektøren for sikkerhed og beskyttelse underretter straks generalsekretæren om hændelsen, og denne underretter Parlamentets formand. Generalsekretæren indleder straks en intern undersøgelse af hændelsen og underretter Parlamentets formand om resultatet af undersøgelsen.

2. Generalsekretæren sikrer, at alle medarbejdere, som trækker eller anvender deres tjenestevåben i udøvelsen af deres opgaver, får tilbud om den nødvendige medicinske eller psykologiske bistand.

KAPITEL 6

HÅNDHÆVELSE

Artikel 26

Håndhævelse af efterlevelse af sikkerhedsforanstaltninger

1. Medarbejderne i GD SAFE, der har fået denne opgave i opdrag, kan, hvis nødvendigt for at genskabe ro og orden i Parlamentets bygninger eller standse en sikkerhedshændelse, anvende forholdsmæssig magt inden for rammerne af denne afgørelse og især bestemmelserne om anvendelse af tjenestevåben for at håndhæve efterlevelse af de gældende sikkerhedsforanstaltninger.

2. Medarbejderne i GD SAFE skal under udførelsen af deres opgaver i videst muligt omfang at anvende andre tilgængelige midler, før de tyr til magtanvendelse eller anvendelse af deres tjenestevåben, i overensstemmelse med denne afgørelse og gældende national lovgivning.

3. At anvendelse af magt og tjenestevåben, som medførte tab af liv eller alvorlige kvæstelser af en person, fandt sted efter ordre fra en overordnet, kan ikke påberåbes som forsvar i tilfælde af en disciplinær- eller retssag, hvis en sådan ordre er klart ulovlig eller udgør en åbenbar tilsidesættelse af sikkerhedsstandarder, og den pågældende medarbejder havde mulighed for at nægte at gennemføre den. Overordnede, som udsteder en sådan ulovlig ordre, gøres til genstand for en disciplinærsag.

KAPITEL 7

SIKKERHEDSUNDERSØGELSER OG SUPPLERENDE UNDERSØGELSER

Artikel 27

Sikkerhedsundersøgelser;

1. Efter meddelelse til generalsekretæren kan GD SAFE foretage sikkerhedsundersøgelser inden for rammerne af efterforskning af sikkerhedshændelser for at forhindre lignende hændelser i fremtiden.

Såfremt en sikkerhedsundersøgelse vedrører medlemmer, kræves der forhåndsgodkendelse fra Parlamentets formand.

2. Sikkerhedsundersøgelser kan kun omfatte følgende:

— kontrol af indgangs- og udgangsregistre, optagelser fra overvågningskameraer, kommunikationsregistre og lignende oplysninger, jf. forordning (EF) nr. 45/2001, samt andre informationskilder

— foreløbige verifikationer

— indhentning af udsagn fra personer, der kan klarlægge de faktiske omstændigheder

— sikring af bevismateriale og hændelsesstedet

— overvågning.

3. Medarbejdere, som er bemyndiget til at foretage sikkerhedsundersøgelser skal handle på en objektiv og upartisk måde.

4. GD SAFE aflægger rapport til generalsekretæren om sikkerhedsundersøgelser foretaget inden for rammerne af efterforskningen af sikkerhedshændelser.

Artikel 28

Supplerende undersøgelser.

1. Efter meddelelse til generalsekretæren, og uden at dette i øvrigt berører andre kompetente tjenestregrenes beføjelser eller instrukser, kan GD SAFE foretage supplerende undersøgelser efter anmodning fra interne organer af personers adfærd, som kan give anledning til, at der rejses administrative, disciplinære, civilretlige eller strafferetlige sager. Supplerende undersøgelser efter anmodning fra eksterne organer kræver forhåndsgodkendelse af generalsekretæren.

Såfremt en sådan supplerende undersøgelse vedrører medlemmer, kræves der forhåndsgodkendelse fra Parlamentets formand.

2. Supplerende undersøgelser kan kun foretages efter anmodning af det interne eller eksterne organ, som er ansvarlig for den administrative, disciplinære, civilretlige eller strafferetlige procedure, medmindre der er tale om en sag af hastende karakter, hvor en sådan anmodning endnu ikke formelt er indgået.

I sådanne sager er de foranstaltninger, der kan træffes, begrænset til sikring af bevismateriale, som skal dokumenteres i den i artikel 29, stk. 6, omhandlede rapport.

3. Det organ, der anmoder om den supplerende undersøgelse, skal præcisere mandatet ved at angive formålet med undersøgelsen og de foranstaltninger, der skal træffes.

4. I form af en supplerende undersøgelse kan GD SAFE kun:

— bistå ved eller yde støtte til en undersøgelse af et medlem, der er indledt af formanden i overensstemmelse med forretningsordenens artikel 166;

— bistå ved eller yde støtte til en undersøgelse, som er indledt af ansættelsesmyndigheden for at fastslå, om en medarbejder eller en tidligere medarbejder har tilsidesat forpligtelserne i tjenestemandsvedtægtens artikel 86.

— bistå ved eller yde støtte til en undersøgelse, der er indledt af den delegerede anvisningsberettigede af adfærden hos en ekstern tjenesteudbyder og dennes medarbejdere, som har adgang til Parlamentets bygninger, aktiver eller oplysninger;

— bistå ved eller yde støtte til undersøgelser af tab eller uautoriseret videregivelse af fortrolige EU-oplysninger, der i medfør af artikel 14 i Præsidiets afgørelse af 15. april 2013 om regler om Europa-Parlamentets behandling af fortrolige oplysninger i Europa-Parlamentet er indledt af formanden, såfremt dette tab eller denne uautoriserede videregivelse vedrører et medlem, eller af generalsekretæren, hvis det vedrører andre personer;

— samarbejde med retshåndhævende myndigheder i medlemsstaterne i forbindelse med deres undersøgelser, herunder kontraspionage og terrorbekæmpelse;

— samarbejde med Det Europæiske Kontor for Bekæmpelse af Svig i overensstemmelse med de praktiske ordninger, der er aftalt med det pågældende kontor;

— samarbejde med myndighederne i værtslandene og i tredjelande i forbindelse med den praktiske gennemførelse af deres undersøgelser.

Artikel 29

Efterforskning i forbindelse med supplerende undersøgelser

1. Den efterforskning, som GD SAFE gennemfører i forbindelse med supplerende undersøgelser, er begrænset af mandatet og omfanget af det kompetente interne eller eksterne organs undersøgelsesbeføjelser. Det kompetente organ skal så vidt muligt præcisere de opgaver, der skal udføres.

2. I den forbindelse og på disse betingelser kan GD SAFE:

— sikre hændelsessteder og bevismateriale

— anmode om bistand fra alle tjenestemænd eller øvrige ansatte i Europa-Parlamentet eller fra en ekstern partner, som der er indgået aftale med

— optegne udsagn fra personer, der kan klarlægge de faktiske omstændigheder

— få adgang til alle lokaler i Parlamentets bygninger eller arbejdssteder, der ikke er genstand for særlige bestemmelser, og foretage en kontrol på stedet, herunder af personlige effekter;

— få indsigt i dokumenter og relevante oplysninger i det omfang, det er nødvendigt for undersøgelsen.

3. Oplysninger, der meddeles eller indhentes i forbindelse med den supplerende undersøgelse, uanset i hvilken form det måtte være, er omfattet af tavshedspligt.

4. Samtaler kan filmes eller optages på betingelse af, at den pågældende underrettes på forhånd, og at der er truffet alle nødvendige og hensigtsmæssige foranstaltninger for at sikre fortroligheden af personoplysninger.

5. Hvis personer er genstand for en undersøgelse, eller hvis det i løbet af en undersøgelse viser sig, at personer muligvis er involveret, underrettes disse personer straks om undersøgelsen. Underretningen kan udsættes, hvis det kan skade undersøgelsen, eller i sager, som kræver anvendelse af efterforskningsprocedurer, der henhør under en national retshåndhævende myndigheds ansvarsområde, og absolut hemmeligholdelse under undersøgelsen.

6. Når en undersøgelse er afsluttet, forelægger GD SAFE en rapport for generalsekretæren. Rapporten indeholder en redegørelse for sagens faktiske omstændigheder og, såfremt det er relevant, forslag om de sikkerhedsforanstaltninger, der skal træffes. Der må ikke drages konklusioner om en navngiven person, uden at den pågældende får mulighed for at fremsætte bemærkninger om de forhold, der vedrører vedkommende.

7. Generalsekretæren fremsender rapporten til det interne eller eksterne organ, der har anmodet om undersøgelsen. Hvis et medlem er involveret, fremsender generalsekretæren en kopi af rapporten til Parlamentets formand.

KAPITEL 8

AFSLUTTENDE BESTEMMELSER

Artikel 30

Forbindelser med værtsmedlemsstater og tredjelande, nationale myndigheder, andre EU-institutioner og internationale organer

Uden at det berører andre parlamentstjenesters beføjelser og ansvar, sikrer GD SAFE de eksterne forbindelser:

a) med sikkerhedstjenesterne for de andre EU-institutioner, -organer, -kontorer og -agenturer vedrørende spørgsmål om sikkerheden og sikringen for personer, bygninger og aktiver i Parlamentet;

b) med sikkerheds-, sikrings-, efterretnings- og trusselsvurderingstjenester, herunder de nationale sikkerheds- og sikringsmyndigheder, i medlemsstaterne, i tredjelande og i internationale organisationer og organer om alle spørgsmål, der vedrører sikkerheden i Parlamentet;

c) med politi, brandvæsen og andre beredskabstjenester vedrørende alle rutine- og beredskabsspørgsmål, der har indvirkning på Parlamentets sikkerhed; og

d) med sikkerhedstjenesterne for de andre EU-institutioner, -organer, -kontorer og -agenturer samt i internationale organer med henblik på udveksling af bedste praksis erfaringer og fremme af samordning, når det er relevant, herunder på området for personaleuddannelse.

Artikel 31

Klageordning for Europa-Parlamentets medlemmer

Et medlem, der mener, at denne afgørelse ikke er blevet korrekt anvendt over for vedkommende, kan forelægge dette for Parlamentets formand. Formanden undersøger sagen og træffer passende foranstaltninger, hvis dette vurderes at være nødvendigt.

Artikel 32

Gennemførelsesbestemmelser

Europa-Parlamentets generalsekretær kan vedtage gennemførelsesbestemmelser til denne afgørelse.

Artikel 33

Ophævelse

Bestemmelserne om sikkerhed, som Præsidiet vedtog den 1. og 3. oktober 2001, den 16. december 2002 og den 25. februar 2004, ophæves.

Artikel 34

Ikrafttrædelse og offentliggørelse

Denne afgørelse træder i kraft den 17. marts 2018.

(1) EFT L 8 af 12.1.2001, s. 1.

(2) Det Europæiske Råd, Rådet, Kommissionen, EU-Udenrigstjenesten, Den Europæiske Centralbank, NATO, Den Internationale Valutafond, De Forende Nationer og Verdenshandelsorganisationen.